魏了翁
四川茶马牛宝章修扬子墨池以书索题咏
子云一去千余载，惟有成都墨池在，
草玄此地是邪非，玄文今在人谁知。
虽逃刘歆酱瓿阸，鼠壤蛛窠蠹鱼宅。
岂无学者工探求，不讥僭圣几残余赘肬。
自从马邵造玄域，晁氏谱之张氏翼。
亦云察矣人犹疑，试为诸老申其辞。
易书广大包天地，辞变象占都一致。
世儒造入各不同，有一于此均为功。
况於易玄互相发，不同之同真善学。
历家中首先黄钟，虽以坤复为初终。
纪日天正始牛宿，又以日星分左右。
起从冬至易玄均，玄意欲取臣承君。
易书八八而用七，玄文九九而存一。
易分六位中二五，臣志上通君下取。
玄以一五而为中，君道君尊臣代终。
玄文王日易主岁，易书为经玄为纬。
谓玄於易地承天，就中邵子尤知玄。
或云玄准卦气图，是图疑亦非圣书。
岂知中复与咸遇，乃是阴阳自然数。
或云玄倣太初历，黄钟之分八十一。
岂知虚三与虚九，其数虽同其法否。
或云玄象宗浑天，浑天方象包於圆。
岂知兼用盖天说，盖以舆地承纯乾。
后来支榦及声律，运气参同至太一。
与易并行人不讥，千岐万辙同一归。
况玄於易同而异，何独於玄苦讥议。
子云之师曰林闾，鹤山之下谁其徒。
自翻机杼作生活，律历图书无不合。
若非马邵晁张伦，后世几无扬子云。
后世子云今继作，而此玄文终寂寞。
空余绘象与棠阴，聊与文士供嘲吟。